**Informatīvais ziņojums "Par kritērijiem un principiem epidemioloģiskās drošības pasākumu pastiprināšanai"**

Šī gada 4. februāra Ministru kabineta apstiprinātajā informatīvajā *Ziņojumā par Covid-19 izplatības risku novērtējumu un uz tiem balstītu lēmumu pieņemšanu par piesardzības un drošības pasākumu ieviešanu* tika norādīts, ka **saslimstības rādītājs (Covid-19 gadījumu skaits uz 100 000 iedzīvotāju) ir galvenais situāciju raksturojošais indikators, bet lēmumu pieņemšanu ietekmē arī citi, papildu epidemioloģisko situāciju raksturojošie apstākļi**, piemēram, vai saslimstības pieaugums ir izteikti stabils, vai saslimstības izmaiņas ir saistītas ar lokālo uzliesmojumu, vai pieaug jaunatklāto gadījumu vidū jauno SARS-CoV-2 celmu īpatsvars, kāda ir stacionāru noslodze Covid-19 pacientu aprūpes dēļ (stacionāru gultu noslodze, Covid-19 gadījumu skaits ar smagu gaitu), nāves gadījumu dinamika, veikto Covid-19 testu skaits, pozitīvo testu īpatsvara dinamika kopējā veikto testu apjomā.

Tāpat arī ziņojumā tika norādīti kritēriji stingrāku drošības un piesardzības pasākumu ieviešanai, ņemot vērā tobrīd pieejamo Lielbritānijas, Īrijas un Portugāles pieredzi, kur tika konstatēta jauno, daudz infekciozāko SARS-CoV-2 celmu izplatība:

1. Ja tiek sasniegts ārkārtīgi augsts saslimstības līmenis – 14 dienu kumulatīvais gadījumu skaits pārsniedz 700 uz 100 000 iedzīvotājiem;
2. VAI ir ļoti straujš saslimstības pieaugums – ja, pie 14 dienu kumulatīvā saslimstības līmeņa virs 200 uz 100 000 iedzīvotājiem, 7 dienu saslimstības rādītājs nedēļas laikā ir pieaudzis par 20 %;
3. VAI strauji izplatās jaunie paaugstinātas virulences koronavīrusu paveidi – ja nedēļas laikā no kopējā SARS-CoV-2 sekvencēto paraugu skaita vairāk kā 5 % gadījumu tiek atklāti jaunā tipa vīrusa paveidi, un ir aizdomas par vietējo transmisiju.

Tomēr epidemioloģiskā situācija strauji mainījusies un gan ES, gan mūsu kaimiņvalstīs, piemēram Igaunijā un arī Latvijā ir novērojama ievērojama jauno SARS-CoV-2 celmu izplatība, tādēļ ir jāpārskata līdzšinējā pieeja paaugstināta Covid-19 riska novērtējumam. Vadoties no tā, ka pamatkritērijs, kas liecina par Covid-19 izplatīšanās riskiem, ir Covid-19 saslimstības pieauguma tendence, visi pārējie kritēriji, piemēram, Covid-19 jauno celmu izplatība, ir jāvērtē saistībā ar Covid-19 saslimstības rādītāja tendencēm.

1. Kā liecina pēdējā laika epidemioloģiskās situācijas novērtējums, objektīva pieauguma tendence ir vērtējama 14 dienu periodā, nevis, kā iepriekš tika rekomendēts, 7 dienu periodā. Vērtējot izmaiņas vienas nedēļas periodā, pastāv risks, ka lēmumu ietekmēs īslaicīgas saslimstības svārstības, un tas var novest pie pārsteidzīgiem lēmumiem vai biežām lēmumu maiņām. Jo zemāka ir saslimstība, jo lielākas īstermiņa svārstības tiek gaidītas. Tādēļ tiek piedāvāts **par** **īstermiņa** Covid-19 izplatības augsta riska rādītāju noteikt izteikti stabilu saslimstības pieauguma tendenci - 14 dienu laikā pieaugumu par 20%. Tas dos iespēju izvairīties no pārsteidzīgiem lēmumiem.
2. Kā liecina līdzšinējā pieredze Latvijā saistībā ar Covid-19 izplatību, situācijā, kad Covid-19 saslimstības rādītājs sasniedza 14 dienu kumulatīvo gadījumu skaitu virs 600 uz 100 000 iedzīvotājiem, tika novērota ievērojama pārslodze veselības sektorā, slimnīcu noslogojums pārsniedza kritisko 75% noslogojumu (vidējais stacionēto Covid-19 pacientu skaits dienā pārsniedza 120 un vidējais Covid-19 pacientu skaits stacionāros pārsniedza 1100), kā arī bija novērojams ļoti augsts nāves gadījumu skaits no Covid-19. Tāpat arī jāņem vērā to, ka šobrīd Covid-19 izplatība un saslimstības pieaugums pamatā ir saistīts ar jauno, daudz infekciozāko SARS-CoV-2 vīrusa B.1.1.7 celma un citu celmu izplatību. Tādēļ par epidemioloģiski bīstamu situāciju, kad pastāv draudi veselības sektora pārslodzei un ierobežotām iespējām veikt pretepidēmijas pasākumus Covid-19 perēkļu ierobežošanai, ir uzskatāms 14 dienu Covid-19 kumulatīvais gadījumu skaits virs 600 uz 100 000 iedzīvotājiem, nevis 700, kā tas tika prognozēts iepriekš. Tādēļ pakāpeniskas Covid-19 izplatīšanās gadījumā par epidemioloģiski bīstamu situāciju tiek uzskatīts 14 dienu Covid-19 kumulatīvais gadījumu skaits virs 600 uz 100 000 iedzīvotājiem
3. Lai pietiekami savlaicīgi konstatētu veselības sektora pārslodzi, kā papildus kritēriji ir jāņem vērā arī stacionāro gultu noslodze (nepārsniedz 70% no ikdienas apstākļos pielietotā gultu apjoma stacionārajās ārstniecības iestādēs), kā arī intensīvās terapijas gultu noslodze (nepārsniedz 70% no ikdienas apstākļos pielietotā gultu apjoma). Pēdējā laika stacionēto pacientu datu analīze liecina, ka intensīvo gultu noslogojums, kad jāieslēdz maksimālie ierobežojumi, ir 70%. Vadoties no šāda intensīvās terapijas gultu noslogojuma būs iespējams savlaicīgi atklāt veselības sektora pārslodzi. Sasniedzot 75% intensīvo gultu noslogojumu, ir jāierobežo veselības aprūpes pakalpojumi, lai pārkārtotu veselības aprūpes pakalpojumus un nodrošinātu to pieejamību. Pārsniedzot 75% intensīvās terapijas gultu noslogojumu, ir jāieslēdz katastrofu medicīna un jāuzsāk pacientu šķirošanu, lai nodrošinātu pakalpojumus tiem, kam tas ir visvairāk nepieciešams.

**Kritēriji Covid-19 epidemioloģiskās drošības pasākumu pastiprināšanai**:

* īstermiņa (14 dienu laikā) pieaugums par 20% un vairāk;
* ilgtermiņa - pakāpenisks pieaugums ilgākā laika posmā līdz 600 un vairāk;
* papildus kritērijs - stacionāru gulto noslodze sasniedz 70% no ikdienas apstākļos pielietotā gultu apjoma stacionārajās ārstniecības iestādēs vai intensīvās terapijas gultu noslogojums pārsniedz 70%.

**Tādējādi lēmumi stingrāku pasākumu ieviešanai tiek pieņemti, vadoties pēc šādiem principiem:**

1. ja situācija atbilst kādam no minētajiem kritērijiem, tiek lemts par stingrāku epidemioloģiskās drošības pasākumu ieviešanu atbilstoši apdraudējuma riskiem;
2. saslimstības rādītāji tiek vērtēti, vadoties arī no veikto Covid-19 testu apjoma. Tādēļ objektīvai situācijas novērtēšanai maksimāli tiek saglabāts vienmērīgi augsts veikto Covid-19 testu skaits, vienlaicīgi ņemot vērā saslimstības rādītāju;
3. situācija tiek vērtēta vispusīgi, apzinoties citu faktoru ietekmi uz saslimstības rādītājiem, piemēram, iespējams uzliesmojums reģionālā griezumā, kontrolējami uzliesmojumi kolektīvos vai, piemēram, saslimstības tendences konkrētās vecuma grupās un citi apstākļi;
4. ieviešot stingrākus epidemioloģiskās drošības pasākumus, tiek apsvērta iespēja nodrošināt reģionālu pieeju;
5. ieviešot stingrākus epidemioloģiskās drošības pasākumus, tiek apsvērta iespēja pakāpeniskai pasākumu ieviešanai, atkarībā no epidemioloģiskās situācijas, pasākumu riska novērtējuma un ierobežojumu ietekmes uz sabiedrību un tautsaimniecību.

Veselības ministrs D. Pavļuts

Iesniedzējs: Veselības ministrs D. Pavļuts

Vīza: Valsts sekretāre D. Mūrmane-Umbraško

Feldmane 67876119

Jana.Feldmane@vm.gov.lv